text: ДЕЛЕГИРАН РЕГЛАМЕНТ (ЕС) № 1387/2014 НА КОМИСИЯТА
  от 14 ноември 2014 година
  за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство (1), и по-специално член 2, параграф 2 от него,
  като има предвид, че:
  (1)
  Списъкът на държавите бенефициери от безмитния и безквотен режим на вноса на ЕС е установен с приложение I към Регламент (ЕО) № 1528/2007.
  (2)
  Кения не предприе необходимите стъпки за ратификация на сключеното от нея временно споразумение за икономическо партньорство и вследствие на това, в съответствие с член 2, параграф 3 от Регламент (ЕО) № 1528/2007, и по-специално буква б) от него, по силата на Регламент (ЕС) № 527/2013 на Европейския парламент и на Съвета (2) престана да бъде обхваната от режима за достъп до пазара, разрешен съгласно Регламент (ЕО) № 1528/2007, считано от 1 октомври 2014 г.
  (3)
  Независимо от това Кения и Европейският съюз и неговите държави членки приключиха преговорите за споразумение за икономическо партньорство на 16 октомври 2014 г.
  (4)
  На Комисията е предоставено правомощието да приема делегирани актове в съответствие с член 24а от Регламент (ЕО) № 1528/2007 за изменение на приложение I към посочения регламент с цел включване на региони или държави от групата държави от АКТБ, които са приключили преговорите за споразумение с Европейския съюз и които отговарят на изискванията на член XXIV от ГАТТ (1994 г.).
  (5)
  Считано от датата, на която започва да се прилага настоящият регламент, за включването на Кения в приложение I към Регламент (ЕО) № 1528/2007 ще се прилагат условията по член 2, параграф 3 от посочения регламент, и по-специално буква б) от него,
  ПРИЕ НАСТОЯЩИЯ РЕГЛАМЕНТ:
  Член 1
  В приложение I към Регламент (ЕО) № 1528/2007 се добавя следната държава:
  „РЕПУБЛИКА КЕНИЯ“
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 ноември 2014 година.